Ri Jesús ruchapon bey nikꞌax cꞌa el queriꞌ.
Yacꞌariꞌ tek xutzꞌet cꞌa jun achi ri can moy pe tek xalex.
Y ri discípulos xquicꞌutuj cꞌa chare ri Jesús:
Tijonel,
¿achique cꞌa ri xmacun riche (rixin) chi quereꞌ xalex re jun achi reꞌ?
¿Ye ri ruteꞌ rutataꞌ o ya riyaꞌ?
xechaꞌ.
Pero ri Jesús xubij:
Majun cꞌa chique ta riyeꞌ ri xmacun,
riche (rixin) chi quereꞌ xucꞌulwachij re jun achi reꞌ.
Ni riyaꞌ,
ni ri ruteꞌ rutataꞌ.
Riyaꞌ can quecꞌareꞌ rubanon pe pa ralaxic,
riche (rixin) chi xtikꞌalajin ri samaj ri xtuben ri Dios riqꞌui.
Riyin nicꞌatzin chi nben ri rusamaj ri yin takayon pe,
ruloman chi cꞌa ma jane ntoc ta pe ri akꞌaꞌ,
ruma tek ntoc pe ri akꞌaꞌ,
majun chic nicowin nisamej.
Ruloman chi cꞌa yincꞌo na chuwech re ruwachꞌulef,
yin cꞌa riyin ri Sakil riche (rixin) ri quicꞌaslen quinojel ri winek,
xchaꞌ.
Tek ri Jesús ye rubin chic cꞌa ka ri chꞌabel riꞌ,
xchuban cꞌa ri pan ulef.
Y riqꞌui ri ruchub (rucꞌaxej) ri xka pan ulef,
xuben jubaꞌ ti chꞌabek.
Cꞌacꞌariꞌ ri chꞌabek riꞌ xuquil el chrij runakꞌ ruwech ri moy.
Y xubij chare:
Wacami cabiyin cꞌa,
y jachꞌajaꞌ ri runakꞌ awech chupan ri atinibel ri Siloé rubiꞌ.
Ri Siloé cꞌa riꞌ ntel chi tzij Takoꞌn.
Ri achi riꞌ can xbe cꞌa chuchꞌajic ri runakꞌ ruwech,
y tek xtzolin pe,
nitzuꞌun chic.
Yacꞌariꞌ tek ri winek ri ye ruvecino ri achi riꞌ y ri nicꞌaj chic winek ri ye tzꞌeteyon riche (rixin) chi can moy wi,
niquibilaꞌ cꞌa:
¿La ma ya ta cami achi reꞌ ri katzꞌeton chi nitzꞌuytaj y nucꞌutulaꞌ limosna?
yechaꞌ cꞌa.
Y yecꞌo cꞌa winek ri yebin:
Xa can ya achi laꞌ.
Nicꞌaj chic niquibij:
Ma ya ta laꞌ,
xa junan yetzuꞌun riqꞌui ri achi riꞌ,
yechaꞌ.
Pero riyaꞌ can nubij cꞌa:
Yin cꞌa riyin riꞌ.
Y ri winek niquicꞌutuj cꞌa chare ri achi riꞌ:
¿Achique cꞌa rubanic xban chawe,
rumariꞌ tek yatzuꞌun chic re wacami?
xechaꞌ cꞌa chare.
Ri achi xubij chique:
Ri jun achi ri Jesús rubiꞌ xuben jubaꞌ ti chꞌabek y yariꞌ ri xuquil chrij ri runakꞌ nuwech,
y cꞌacꞌariꞌ xubij chuwe:
Cabiyin y jachꞌajaꞌ ri runakꞌ awech chupan ri atinibel ri Siloé rubiꞌ.
Y riyin can xibe wi y xinchꞌej ri runakꞌ nuwech y yacꞌariꞌ tek xitzuꞌun.
Pero ri winek xquicꞌutuj chare:
¿Acuchi (achique) cꞌa cꞌo wi ri Jesús wacami?
xechaꞌ chare.
Y riyaꞌ xubij:
Ma wetaman ta.
Y ri winek xquicꞌuaj cꞌa el ri achi ri moy tek rubanon ca,
cꞌa chiquiwech ri achiꞌaꞌ fariseos.
Ri kꞌij cꞌa tek ri Jesús xuben ri jubaꞌ ti chꞌabek y xuben chare ri achi moy chi xtzuꞌun,
can jun uxlanibel kꞌij.
Ri achi ri moy tek rubanon ca,
tek cꞌo chic cꞌa apo chiquiwech ri achiꞌaꞌ fariseos,
xquicꞌutuj cꞌa chare chi achique rubanic xban chare riche (rixin) chi wacami nitzuꞌun chic.
Y riyaꞌ xubij:
Ri xbano cꞌa chuwe chi yitzuꞌun chic,
xuyaꞌ jubaꞌ ti chꞌabek chrij runakꞌ nuwech,
xinchꞌej,
y yareꞌ yitzuꞌun chic,
xchaꞌ chique.
Y yecꞌo cꞌa achiꞌaꞌ fariseos ri xquibij:
Ri achi riꞌ,
ri Jesús rubiꞌ,
ma riqꞌui ta ri Dios petenak wi;
ruma ma nuchajij ta ri uxlanibel kꞌij,
yechaꞌ.
Pero yecꞌo cꞌa nicꞌaj chic fariseos ri xquibij:
¿Can nicowin ta cami yeruben milagros jun achi aj mac,
achiꞌel xuben riqꞌui ri achi moy?
yechaꞌ.
Ri achiꞌaꞌ fariseos riꞌ ma junan ta cꞌa ri niquichꞌob chrij ri Jesús.
Yacꞌariꞌ tek ri achiꞌaꞌ fariseos xquicꞌutuj cꞌa chare ri achi ri moy tek rubanon ca:
¿Achique cami chi achi ri xbano chawe chi yatzuꞌun chic,
nachꞌob riyit?
Y ri achi riꞌ xubij:
Riyin nchꞌob chi Riyaꞌ jun profeta ri nikꞌalajsan ri ruchꞌabel ri Dios,
xchaꞌ chique.
Yacꞌa ri achiꞌaꞌ israelitas ri cꞌo quikꞌij,
ma niquinimaj ta cꞌa chi ri achi riꞌ can moy wi tek xalex y wacami xa nitzuꞌun chic.
Rumariꞌ can xequisiqꞌuij (xecoyoj) na cꞌa ri ruteꞌ rutataꞌ ri achi ri ya nitzuꞌun chic.
Y ri achiꞌaꞌ riꞌ xquicꞌutuj cꞌa chique ri ruteꞌ rutataꞌ ri achi:
¿La ya iwalcꞌual reꞌ,
ri nibij chi can moy tek xalex?
Wi moy cꞌa tek xalex,
¿achique cꞌa ruma tek nitzuꞌun chic wacami?
xechaꞌ chique.
Y ri ruteꞌ rutataꞌ ri achi xquibij cꞌa chique ri achiꞌaꞌ riꞌ:
Ketaman chi ya kalcꞌual reꞌ y moy tek xalex.
Yacꞌa ri ma ketaman ta riyoj,
ya ri achique rubanic xuben riche (rixin) chi nitzuꞌun chic wacami.
Y wi cꞌo jun ri xbano chare riche (rixin) chi nitzuꞌun chic,
chukaꞌ ma ketaman ta riyoj.
Ticꞌutuj chare riyaꞌ;
ruma xa can cꞌo chic rujunaꞌ,
y riyaꞌ nicowin nubij chiwe ri achique xbanatej riqꞌui,
xechaꞌ riyeꞌ.
Quecꞌariꞌ xquibij ri ruteꞌ rutataꞌ ri achi chique ri achiꞌaꞌ israelitas ri cꞌo quikꞌij,
ruma quixibin quiꞌ chiquiwech.
Ruma ri achiꞌaꞌ riꞌ quiyaꞌon chic rubixic chiquiwech chi xabachique jun winek ri xtibin chi ri Jesús yariꞌ ri Cristo,
ri winek riꞌ can nokotex cꞌa pe chupan ri jay ri kas nicꞌut wi ri ruchꞌabel ri Dios.
Xa rumariꞌ tek ri ruteꞌ rutataꞌ ri achi ri nitzuꞌun chic,
xaxu (xaxe) xquibij chi tiquicꞌutuj chare riyaꞌ,
ruma riyaꞌ cꞌo chic rujunaꞌ.
Y ri achiꞌaꞌ riꞌ xquisiqꞌuij (xcoyoj) chic cꞌa jun bey ri achi ri nitzuꞌun chic,
y xquibij chare:
Ya ri Dios tayaꞌ rukꞌij rucꞌojlen.
Riyoj ketaman chi ri achi Jesús xa jun aj mac,
xechaꞌ.
Y ri achi xubij cꞌa chique ri achiꞌaꞌ riꞌ:
Riyin ma wetaman ta wi ri achi riꞌ jun aj mac o ma aj mac ta.
Ri wetaman riyin chrij Riyaꞌ,
yacꞌa chi xicꞌachoj ruma;
ruma tek rubanon ca ma yitzuꞌun ta,
y wacami yitzuꞌun chic,
xchaꞌ.
Y ri achiꞌaꞌ riꞌ xquicꞌutuj chic cꞌa chare ri achi:
¿Achique ri xeruben chawe riche (rixin) chi queriꞌ xacowin xatzuꞌun?
xechaꞌ.
Riyaꞌ xubij cꞌa chique ri achiꞌaꞌ riꞌ:
Pero riꞌ xinbij yan chiwe y xa ma xiwajoꞌ ta xiniwacꞌaxaj.
¿Achique cꞌa ruma tek wacami riyix niwajoꞌ chi riyin ncamuluj chic rubixic chiwe?
¿La niwajoꞌ cꞌa chi yixoc rudiscípulos Riyaꞌ?
xchaꞌ chique.
Pero ri achiꞌaꞌ riꞌ xa xquichop yeyokꞌon pe chare y xquibij:
Riyit xa yit jun rudiscípulo Riyaꞌ,
yacꞌa riyoj can yoj rudiscípulos ri Moisés.
Riyoj ketaman wi cꞌa chi ri Moisés can xchꞌo wi ri Dios riqꞌui,
yacꞌa ri achi riꞌ xa ma ketaman ta acuchi (achique) tipe wi,
xechaꞌ.
Y ri achi xchꞌo apo chique y xubij cꞌa:
Reꞌ sibilaj nmey riyin,
ruma riyix ma iwetaman ta acuchi (achique) nipe wi,
pero riyin xujek ri runakꞌ nuwech,
rumariꞌ wacami yitzuꞌun chic.
Ruma ketaman chi ri Dios ma nracꞌaxaj ta ri niquicꞌutuj ri aj maquiꞌ chare.
Pero jun winek ri can nuxibij riꞌ chi nimacun chuwech ri Dios y can nuben chukaꞌ ri nrajoꞌ ri Dios,
can nacꞌaxex wi ruma ri Dios,
y nibanatej ri nucꞌutuj.
Can majun bey cꞌa tzꞌeton ta o acꞌaxan ta chi cꞌo ta jun ri nibano chare jun moy chi nitzuꞌun ri can moy pe tek xalex.
Y wi ta ri achi riꞌ man ta riqꞌui ri Dios petenak wi,
man ta xcowin xuben ri milagro wuqꞌui riyin,
xchaꞌ.
Pero ri achiꞌaꞌ riꞌ xquibij chare ri achi ri nitzuꞌun chic:
Riyit can yit aj mac pe tek xatalex,
¿y nawajoꞌ yojatijoj riyoj?
xechaꞌ chare.
Y xquelesaj cꞌa pe ri achi riꞌ,
ri chiriꞌ.
Ri Jesús xracꞌaxaj cꞌa chi ri achi riꞌ xelesex pe.
Rumariꞌ,
tek xquil quiꞌ riqꞌui ri achi riꞌ,
xubij cꞌa chare:
¿La nanimaj cami riyit ri Rucꞌajol ri Dios?
xchaꞌ ri Jesús chare.
Y ri achi ri nitzuꞌun chic xubij cꞌa chare ri Jesús:
Táta,
¿achique cꞌa riꞌ ri Rucꞌajol ri Dios riche (rixin) chi riyin nnimaj?
Ma wetaman ta achique chi achi riꞌ.
Tabij cꞌa chuwe,
xchaꞌ.
Y ri Jesús xubij cꞌa chare:
Riyit atzꞌeton chic cꞌa ri Rucꞌajol ri Dios.
Y riꞌ can ya cꞌa ri ntajin nichꞌob awuqꞌui,
xchaꞌ.
Ri achi can yacꞌariꞌ tek xubij:
Ajaf,
riyin yatinnimaj,
xchaꞌ.
Y ri achi riꞌ can xuyaꞌ cꞌa rukꞌij ri Jesús.
Y ri Jesús xubij:
Riyin xipe cꞌa chuwech re ruwachꞌulef riche (rixin) chi xtikꞌalajin achique quibanon ri winek.
Riche (rixin) chi queriꞌ ri winek ri xa ye achiꞌel moyiꞌ quibanon,
can xquetzuꞌun,
y ri winek ri niquibij chi can yetzuꞌun,
xa xqueꞌoc achiꞌel moyiꞌ.
Y yecꞌo cꞌa achiꞌaꞌ fariseos ri yecꞌo apo chiriꞌ riqꞌui ri Jesús,
y tek xquicꞌaxaj ri xubij ri Jesús,
xquibij:
¿La yoj moy ta cꞌa chukaꞌ riyoj,
rumariꞌ tek queriꞌ nabij?
xechaꞌ.
Y ri Jesús xubij chique:
Xa ta yix moyiꞌ,
jabel ta,
ruma man ta jun imac.
Pero ruma chi riyix nibij chi can yixtzuꞌun,
rumariꞌ tek ri imac can cꞌo wi.